Rasvakudosta on kahdenlaista: toinen varastoi energiaa, toinen polttaa sitä lämmöksi.

Viimeksi mainitulla tavalla toimivaa, niin kutsuttua ruskeaa rasvaa, on paljon vastasyntyneillä. Aikuisilta sitä löytyy vain vähän – paitsi sellaisilta, jotka altistuvat jatkuvasti kylmälle, kuten ahkerilta avantouimareilta.

Tutkijat ovat onnistuneet myös tiettyjen lääkeaineiden avulla piiskaamaan rasvasoluja kuluttamaan energiaa. Valkoisia varastorasvasoluja on kyetty kokeellisesti muuntamaan ruskeiden kaltaisiksi.

”On useita yhdisteitä, jotka edistävät ruskean rasvan muodostumista, mutta ne pitää antaa pillereinä tai pistoksina. Tällöin koko elimistö altistuu lääkkeelle, mikä voi johtaa sivuvaikutuksiin”, solubiologi Li Qiang yhdysvaltalaisesta Columbian yliopistosta sanoo tiedotteessa.

Kohdentaakseen lääkeaineen vaikutuksen suoraan rasvakudokseen, Qian kollegoineen pakkasi sen mikroneuloihin ja valmisti neuloista ”laastarin”.

Kun tämä lääkelätkä sitten painettiin pullukkahiirten vatsamakkaroihin, ne alkoivat sulaa.

Video: Näin toimii mikroneuloista valmistettu laihdutuslaastari. Lähde: Columbia Medicine / YouTube.

Mikroneuloihin laitettiin joko rosiglitatsonia tai CL 316243-beeta-agonistia, tutkijat kertovat.

Jokainen hiiri sai vatsaansa kaksi lätkää. Toinen sisälsi lääkettä, toisen neulat olivat tyhjiä. Verrokkien kummassakaan laastarissa ei ollut hoitavaa ainetta.

Laastarit vaihdettiin kolmen päivän välein neljän viikon ajan.

Osoittautui, että lääkelätkät vähensivät ihonalaisrasvaa viidenneksellä tyhjiin verrattuna. Myös hiirten glukoosiaineenvaihdunta parani molemmilla lääkkeillä.

Testit normaalipainoisilla hiirillä osoittivat, että kumpikin lääkeaine lisäsi hiirten hapenkulutusta 20 prosentilla verrokkeihin verrattuna.

Laastaria ei ole vielä testattu ihmisillä.

Geenianalyysi paljasti, että lääkelaastarin puolella vatsaa ilmeni enemmän ruskeaan rasvaan kytkeytyviä geenejä kuin hoitamattomalla puolella.

Tutkijoiden mukaan tämä vihjaa, että aineenvaihdunnan muutokset johtuivat juuri ruskean rasvan lisääntymisestä.

”Ihmiset epäilemättä innostuvat, kun kuulevat, että jenkkakahvojen hävittämiseen saattaa olla vaihtoehto”, Qiang sanoo. ”Mutta tärkeämpää kuitenkin on, että laastarimme voi tarjota turvallisen tavan hoitaa lihavuutta ja siihen liittyviä aineenvaihduntasairauksia.”

Matka tämän vision toteutumiseen on kuitenkin vielä pitkä. Laastaria ei ole vielä edes testattu ihmisillä. Tutkijat selvittävät paraikaa, mitkä yhdisteet voisivat toimia ihmisillä parhaiten.

Tutkimuksen julkaisi ACS Nano.